# Tájékoztató adóügyekben az adózó és az önkormányzati adóhatóság közötti

# elektronikus kapcsolattartás szabályairól

A 2018. január 1-jétől hatályos jogszabályi változások miatt ismételten felhívjuk a figyelmüket a kötelező elektronikus kapcsolattartással és ügyintézéssel kapcsolatos szabályokra, mely alapján az adózók megismerhetik a kötelezettségeiket.

A témával kapcsolatban lásd még a [www.gyongyos.hu](http://www.gyongyos.hu) Adó- és pénzügyek/Elektronikus ügyintézés alatt található „Tájékoztató adóügyekben az adózó és az önkormányzati adóhatóság közötti elektronikus kapcsolattartás szabályairól” dokumentumot, melyben részletesen tájékoztatjuk Önöket az e-ügyintézésre kötelezettek, illetve az e-ügyintézésre nem kötelezettek köréről, az elektronikus kapcsolattartás módjáról.

# Gazdálkodó szervezetekre vonatkozó szabályok

Az adóigazgatási rendtartásról szóló 2017. évi CLI. törvény (továbbiakban: Air.) 36. § (a kapcsolattartás általános szabályai) szerinti (1) bekezdés alapján az adóhatóság írásban, az elektronikus ügyintézés és a bizalmi szolgáltatások általános szabályairól szóló 2015. évi CCXXII. törvényben (a továbbiakban: **Eüsztv**.) meghatározott elektronikus úton (a továbbiakban együtt: írásban) vagy személyesen, írásbelinek nem minősülő elektronikus úton (a továbbiakban együtt: szóban) tart kapcsolatot az adózóval és az eljárásban résztvevőkkel.

Az **Eüsztv.** 3. Kötelező elektronikus ügyintézés alcím 9. § (1) bekezdése szerint, ha nemzetközi szerződésből eredő kötelezettség alapján törvény vagy nemzetközi szerződés eltérően nem rendelkezik, **elektronikus ügyintézésre köteles** **valamennyi**, a 2. § (1) bekezdése szerinti ügy tekintetében

1. az ügyfélként eljáró

**aa) gazdálkodó szervezet,**

ab) állam,

**ac) önkormányzat,**

ad) költségvetési szerv,

ae) ügyész,

af) jegyző,

ag) köztestület,

ah) az ac)-ag) alpontok hatálya alá nem tartozó egyéb közigazgatási hatóság, valamint

1. az ügyfél jogi képviselője.

**Az Eüsztv. 1. § 23. pontjában nevesített gazdálkodó szervezetek kötelesek adóügyeiket elektronikusan intézni!**

Az **Eüsztv.** 1. § 23. pontja szerinti **gazdálkodó szervezet**: a polgári perrendtartásról szóló törvényben meghatározott, belföldi székhellyel rendelkező gazdálkodó szervezet, azzal az eltéréssel, hogy e törvény alkalmazásában nem minősül gazdálkodó szervezetnek a lakásszövetkezet, valamint az adószámmal nem rendelkező egyesület, alapítvány;

**A polgári perrendtartásról szóló 2016. évi CXXX. törvény 7. § (6) pontja alapján gazdálkodó szervezet:** a gazdasági társaság, az európai részvénytársaság, az egyesülés, az európai gazdasági egyesülés, az európai területi társulás, a szövetkezet, a lakásszövetkezet, az európai szövetkezet, a vízgazdálkodási társulat, az erdőbirtokossági társulat, a külföldi székhelyű vállalat magyarországi fióktelepe, az állami vállalat, az egyéb állami gazdálkodó szerv, az egyes jogi személyek vállalata, a közös vállalat, a végrehajtói iroda, a közjegyzői iroda, az ügyvédi iroda, a szabadalmi ügyvivői iroda, az önkéntes kölcsönös biztosító pénztár, a magánnyugdíjpénztár, az egyéni cég, **továbbá az egyéni vállalkozó**, emellett gazdálkodó tevékenységével összefüggő polgári jogi kapcsolataiban az állam, a helyi önkormányzat, a költségvetési szerv, jogszabály alapján a költségvetési szervek gazdálkodására vonatkozó szabályokat alkalmazó egyéb jogi személy, az egyesület, a köztestület, valamint az alapítvány.

Az **egyéni vállalkozási tevékenységet folytató természetes személyek** is elektronikus kapcsolattartásra és elektronikus ügyintézésre kötelezettek az önkormányzati adóhatóságunk felé. Ha az egyéni vállalkozónak több egyéb adónemben is van adókötelezettsége (építményadó, magánszemélyek kommunális adója, gépjárműadó, stb.), akkor az elektronikus kapcsolattartás és elektronikus ügyintézés ezekre az ügyekre is kiterjed.

***A gazdálkodó szervezetek adófizetési módjára vonatkozó szabályok***

Az adóigazgatási eljárás részletszabályairól szóló 465/2017. (XII. 28.) Korm. rendelet 7. Az adófizetés módja, időpontja alcímében szereplő 20. § -a szerint:

1. **a pénzforgalmi számlanyitásra kötelezett adózó a fizetési kötelezettségét belföldi pénzforgalmi számlájáról történő átutalással köteles teljesíteni.**

Utalással teljesített adófizetési kötelezettség esetén kérjük, hogy a közlemény rovatba az adóazonosítót és a határozatban/folyószámla értesítőben szereplő, az egyenlegértesítő bal felső részében szereplő mutató számot szíveskedjenek feltüntetni.

***A gazdálkodó szervezetek elektronikus kérelmeire, bevallásainak indítási módjára vonatkozó szabályok***

www.gyongyos.hucímen az Önkormányzati elektronikus ügyintézés menüpontban elérhető módon, vagy közvetlenül az Önkormányzati Hivatali Portálján az önkormányzat kiválasztásával: <https://ohp-20.asp.lgov.hu/nyitolap>

Kizárólag helyi iparűzési adó esetén a Nemzeti Adó- és Vámhivatal http://www.nav.gov.hu/ címéről elérhető megfelelő ANYK nyomtatványkitöltő program segítségével.

Az e-Papír szolgáltatás kizárólag azon ügyekben vehető igénybe, melyekre önkormányzati adóhatóságunk nem biztosít un. formalizált űrlapot!

Az adózás rendjéről szóló 2017. évi CL. törvény normaszövegében használt „erre a célra rendszeresített nyomtatvány” megfogalmazása alatt a kötelező elektronikus ügyintézés esetén a formalizált elektronikus űrlapokat kell érteni. Az elvárt adózói magatartás ebben az esetben az, hogy ha van közzétett (formalizált) elektronikus nyomtatvány az adott célra, akkor azt azon kell teljesíteni. Ha nincs megfelelő elektronikus űrlap, akkor azt az iratot E-papíron, vagy az adóhatósággal előre egyeztetett más módon kell eljuttatni az adóhatósághoz.

**Az Eüsz tv. alapján elektronikus ügyintézésre kötelezettektől 2018.01.01.-et követően papír alapon nem áll módunkban ügyindító dokumentumot befogadni. A papír alapon beadott iratok (kérelmek, bevallások, változásbejelentések stb.) joghatás kiváltására nem alkalmasak, ha azt az adózó nem nyújtotta be elektronikusan, akkor az adózó ebben az esetben bírságolható.**

# Magánszemélyekre (természetes személyekre) vonatkozó szabályok

**A természetes személy ügyfelek** kérelmeiket, bevallásaikat továbbra is beadhatják papíralapon.

**A természetes személy ügyfelek** a Kormány által biztosított elektronikus azonosítási módok (ügyfélkapu) segítségével vehetik igénybe az ún. e-Papír szolgáltatást, melyen keresztül írhatnak beadványt, illetve ahhoz csatolt dokumentum terjeszthető elő az önkormányzati adóhatóságunk felé. A szolgáltatás elérése: https://epapir.gov.hu

**A természetes személy ügyfelek** is beadhatják kérelmeiket, bevallásaikat a www.gyongyos.hu címen az Önkormányzati elektronikus ügyintézés menüpontban elérhető módon, de ez számukra nem kötelező, csak lehetőség.

***A természetes személy ügyfelek******adófizetés módjára vonatkozó szabály***

Az adóigazgatási eljárás részletszabályairól szóló 465/2017. (XII. 28.) Korm. rendelet 7. Az adófizetés módja, időpontja alcímében szereplő 20. § -a szerint:

**(2) A pénzforgalmi számlanyitásra nem kötelezett adózó a fizetési kötelezettségét belföldi fizetési számlájáról történő átutalással vagy készpénz-átutalási megbízással köteles teljesíteni.**

**Hivatali Kapu adatok:**

**Rövidnév:** GYVO

**KRID azonosító:** 606039741

Felhívom az adózók figyelmét, hogy az adóhatóság email címén a kapcsolattartásnak csak olyan formája lehetséges, amely nem vált ki joghatást (pl. általános tájékoztatás). Az adócsoport e-mail címeire történt levelezés nem minősül azonosításra visszavezetett hivatalos elektronikus ügyintézésnek.

Köszönjük, hogy befizetett adójával hozzájárul Gyöngyös város fejlődéséhez!

Gyöngyös, 2019.05.20.

Pénzügyi és Költségvetési Igazgatóság Adócsoport